ORDE do 8 de setembro de 2008 pola que se establecen as bases reguladoras para a concesión de axudas dentro do programa de apoio ás traballadoras e traballadores afectados por expedientes de suspensión de contratos do sector téxtil e da confección, e se efectúa a súa convocatoria para o exercicio 2008.
CONSELLERÍA DE TRABALLO — III. OUTRAS DISPOSICIÓNS — 15/09/2008

No marco do proceso do diálogo social e dentro da Mesa 3, de Desenvolvemento Económico, Industrial e I+D+i, constituíuse a Mesa do Sector Téxtil con data 21 de decembro de 2006, con representación, por parte dos axentes sociais, das organizacións sindicais UGT e CC.OO. e, da parte empresarial, pola Confederación de Empresarios de Galicia (CEG). Así mesmo, e en nome da Administración da Xunta de Galicia, a Consellería de Traballo, o Igape e a Consellería de Innovación e Industria.
Tras diversas negociacións os representantes da Mesa do Sector Téxtil en data 7 de abril de 2008 acordan trasladarlle á Comisión de Seguimento e Avaliación sobre o Novo Marco de Relacións Laborais, pola súa especificidade, as cuestións relacionadas coa formación e co traballo e, unha vez constatadas unhas especiais condicións do sector na nosa comunidade autónoma, cunha menor taxa de estabilidade no emprego con respecto ao conxunto do Estado, estableceuse un acordo específico sobre esta materia, acadado o 7 de maio de 2007, no seo do Consello Galego de Relacións Laborais, ao abeiro da Orde do 23 de abril de 2007, pola que se establece o procedemento e os requisitos necesarios para acadar os acordos sobre a taxa de estabilidade en sectores de actividade, e que establece para Galicia unhas porcentaxes iniciais por debaixo do 80% establecido no Acordo de Albaida de 2003 e recollido no Plan de apoio ao sector téxtil e da confección do 13 de xuño de 2006.
Como resultado destas consideracións iniciábase unha negociación coa Consellería de Traballo co fin de priorizar, dentro das negociacións do diálogo social, accións complementarias ás xa levadas a cabo na formación en relación co sector téxtil e da confección, como froito do anteriormente citado Plan de apoio ao sector téxtil e da confección.
Por todo o anteriormente dito, a Consellería de Traballo, coa única finalidade de apoiar as persoas afectadas por este tipo de expedientes de suspensión de contratos en empresas con niveis menores de estabilidade, dentro das súas competencias, e co obxectivo de que este acordo facilite a mellora das condicións laborais destas persoas e a súa empregabilidade, consolidando así a súa continuidade nun sector tan importante para a economía galega, asume o compromiso de desenvolver un acordo específico, mediante ordes de convocatoria que se rexerán polos principios de publicidade, obxectividade e concorrencia ao abeiro do disposto na Lei 9/2007, do 13 de xuño, de subvencións de Galicia, así como na Lei 38/2003, do 17 de novembro, xeral de subvencións, na Lei 16/2007, do 26 de decembro, de orzamentos xerais da Comunidade Autónoma de Galicia para o ano 2008 e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de
Galicia.
Por todo o exposto, consultado o Consello Galego de Relacións Laborais e en uso das facultades que teño atribuídas e para a debida aplicación dos créditos orzamentarios para o fin que foron establecidos,
DISPOÑO:
Artigo 1º.-Obxecto.
Esta orde ten por obxecto establecer as bases reguladoras para a concesión, de ser o caso, de axudas ao abeiro do Acordo da Mesa do Sector Téxtil asinado o 7 de abril de 2008, que deu lugar ao asinamento, o 20 de maio de 2008, da acta do acordo entre a Consellería de Traballo e os axentes sociais presentes na Mesa 3 do Diálogo Social, para o programa de apoio ás/aos traballadoras e traballadores afectados por expedientes de suspensión de contratos do sector téxtil e da confección, e se efectúa a súa convocatoria para o exercicio de 2008, para que estes poidan formarse durante os devanditos períodos de suspensión, de xeito que vexan mellorada a súa adaptabilidade aos cambios do contorno empresarial, tecnolóxico e produtivo, favorecendo así a creación de emprego estable e a empregabilidade destes traballadores e traballadoras.
Artigo 2º.-Contido.
As axudas reguladas nestas bases estarán distribuídas en tres programas.
Programa 1. Complemento da prestación de desemprego.
Subvención a fondo perdido, a cada un dos traballadores e traballadoras incluídos nos expedientes de suspensión de contratos, para complementar os importes das prestacións por desemprego, segundo os requisitos e condicións que nesta orde se establezan.
Programa 2. Reposición das prestacións de desemprego consumidas.
Axudas para a reposición das prestacións de desemprego consumidas polos traballadores e traballadoras durante o período de suspensión dos contratos con ocasión dos ERE aquí recollidos, nas condicións que nesta orde se establezan, e que, con posterioridade a esta suspensión, vexan extinguidos os seus contratos por causas económicas, técnicas, organizativas ou de produción sen teren xerado o período máximo de prestación por desemprego de carácter contributivo.
Programa 3. Financiamento total ou parcial dos custos dos plans de formación.
Subvencións a entidades sen ánimo de lucro, das recollidas nesta orde, destinadas ao financiamento total ou parcial dos plans de formación levados a cabo polos traballadores e traballadoras beneficiarios desta orde.
Artigo 3º.-Requisitos das empresas do sector.
Con independencia de quen sexa a persoa beneficiaria das axudas recollidas nestas bases, as empresas do sector téxtil e da confección a que pertenzan as persoas traballadoras suxeitas a ERE de suspensión, deben reunir os seguintes requisitos:
a) Desenvolver algunha das actividades industriais do sector téxtil e da confección a que se aplica o convenio colectivo da industria téxtil e da confección, ou que estean vinculadas a el, ou que estean encadradas nas epígrafes 17 e 18.1 e 2 da Clasificación nacional de actividades económicas (CNAE 93).
b) Ter a súa sede social ou o establecemento de produción na Comunidade Autónoma de Galicia.
c) Ter unha media de traballadores e traballadoras fixos igual ou superior ao 45%, para as empresas de ata 40 traballadores/as, e do 70% para as que superen os 40 traballadores/as do cadro de persoal, nos seis meses anteriores á solicitude de suspensión de contratos de traballo.
d) Ter obtido resolución que autorice a suspensión dos contratos de traballo, ditada pola autoridade laboral competente, a través dun expediente de regulación de emprego de suspensión de contratos vinculado (en adiante ERE vinculado) ao acordo asinado entre os axentes económicos e sociais e a Consellería de Traballo.
Artigo 4º.-Requisitos dos ERE de suspensión.
Os expedientes de suspensión dos contratos de traballo a que fai referencia esta orde teñen que reunir, ademais dos requisitos exixibles na normativa vixente, os seguintes:
1. Os ERE de suspensión non poderán supoñer a suspensión do contrato de traballo de cada traballador ou traballadora afectado por máis de 90 días naturais ao ano, que se poderán repartir, como máximo, en cinco períodos, cun tempo mínimo de suspensión ininterrompida de 14 días.
2. A empresa terá que acreditar que o cadro de persoal fixo medio dos últimos 6 meses anteriores á presentación do expediente foi dun mínimo do 45%, para as empresas de ata 40 traballadores/as, e do 70%, para as empresas de máis de 40 traballadores/as.
3. A empresa terá que achegar e garantir a execución dun plan de formación para os traballadores e traballadoras afectados pola suspensión dos contratos, segundo as características establecidas nestas bases. Este plan será obxecto de supervisión pola Dirección Xeral de Formación e Colocación.
4. Tamén se achegará o informe da Comisión Bipartita Galega de Seguimento e Control do sector téxtil-confección, que será transcrito na resolución de concesión deste expediente.
Artigo 5º.-Requisitos do plan de formación.
A empresa deberá acreditar e terá que achegar e garantir a execución dun plan de formación para os/as traballadores/as afectados pola suspensión dos contratos. Este plan, que será obxecto de control por parte da Administración da comunidade autónoma, terá como obxectivo a mellora da formación e cualificación profesional dos/as beneficiarios/as, coa finalidade de que poidan dispoñer de medios de readaptación para novos procesos produtivos que poidan implantarse.
Deberá reunir os seguintes requisitos:
a) Obxectivo do plan, coa denominación, descrición e programa de cada unha das accións formativas que se inclúen.
b) Indicación da entidade que será a encargada de desenvolvelo, que deberá cumprir os requisitos establecidos no programa 3 desta orde.
c) Duración mínima por persoa afectada, segundo os termos do acordo, 30 horas (para suspensións de 14 días); 45 horas (para suspensións de 21 días); 60 horas (para suspensións de 30 días) ou de seren duracións distintas, nunha proporción do dobre de horas de formación que de días de suspensión.
d) Calendario ou temporización prevista para a súa execución, con detalle da distribución horaria prevista e das traballadoras e traballadores a que afecta cada acción formativa.
e) Perfil do profesorado previsto.
f) Metodoloxía do plan que se ten que seguir e medios pedagóxicos que se utilizarán, de modo que se garanta a adquisición dos coñecementos impartidos por parte das persoas beneficiarias.
g) Lugar previsto para impartir as accións formativas.
h) Indicación de se ese plan formativo se realizará acolléndose a unha orde de convocatoria das publicadas anualmente pola Dirección Xeral de Formación e Colocación ou calquera outro órgano competente. De non ser así, deberán xustificarse, de xeito detallado e suficientemente fundamentado, as circunstancias polas que non é posible.
i) Aceptación expresa da representación dos/as traballadores/as ou, de non existir, dos traballadores e traballadoras afectados.
j) Sistema de valoración da formación por parte das persoas destinatarias. As destinatarias desta formación valorarán, do xeito que se indique, a formación recibida.
k) O plan deberá cumprir co obxectivo de mellorar cualitativamente no aspecto profesional as persoas traballadoras afectadas.
l) O plan deberá ser executado durante o período de suspensión de contratos.
m) A entidade encargada da formación deberá emitir a cada un dos/as alumnos/as un diploma ou certificado de asistencia, sempre e cando asistisen a un mínimo do 90% do total das horas de que consta o curso en cuestión.
A Consellería de Traballo, en calquera momento, poderá solicitar informes de seguimento e realizar inspeccións de control da formación levada a cabo.
Artigo 6º.-Financiamento.
A concesión das axudas e subvencións previstas nesta orde estará suxeita á existencia de crédito orzamentario e realizarase con cargo ás aplicacións orzamentarias e códigos de proxecto que anualmente se designen na correspondente convocatoria, e financiaranse co límite orzamentario establecido na Lei de orzamentos da comunidade autónoma para cada exercicio.
A cantidade máxima destinada ás axudas recollidas nos programas 1 e 2 desta orde para a convocatoria do exercicio 2008 é de 85.000 euros, con cargo á aplicación orzamentaria 16.04.324A.480.4, código de proxecto 2008-00553, do orzamento da Comunidade Autónoma de Galicia para este exercicio.
A cantidade máxima destinada ás subvencións recollidas no programa 3 desta orde para a convocatoria do exercicio 2008 é de 115.000 euros, con cargo á aplicación orzamentaria 16.04.324A.481.9, código de proxecto 2008-00553, do orzamento da Comunidade Autónoma de Galicia para este exercicio.
En todo caso o outorgamento destas axudas quedará condicionado á dispoñibilidade orzamentaria, polo que se concederán ata o esgotamento do crédito dispoñible.
Artigo 7º.-Convocatorias.
Anualmente, en función da prórroga dos acordos polos que se establecen estas axudas e da dispoñibilidade orzamentaria, publicarase no Diario Oficial de Galicia a convocatoria para a presentación de solicitudes, indicando o prazo para levala a cabo, as aplicacións orzamentarias a que se teñen que imputar e as contías máximas destinadas.
Para as accións de formación que se leven a cabo, ou rematen, despois da data límite de presentación de solicitudes, poderán solicitarse as axudas no exercicio seguinte.
Artigo 8º.-Convocatoria para o exercicio 2008.
1. Convócanse as axudas para o exercicio 2008. Poderán presentar a solicitude aquelas traballadoras e traballadores que reúnan os requisitos establecidos nesta orde, que estean afectados por expedientes de suspensión dos seus contratos de traballo, autorizados desde o 1 de xaneiro de 2008, e que acrediten ter recibido a formación correspondente, como máximo ata o 30 de outubro de 2008.
2. Así mesmo, poderán solicitar as subvencións do programa 3 as entidades sen ánimo de lucro que impartan os plans de formación para os traballadores e traballadoras do número 1 deste artigo, sempre que non tivesen outorgadas, para as mesmas accións, as axudas para a formación convocadas pola Dirección Xeral de Formación e Colocación ou organismo competente.
3. O prazo de presentacion das solicitudes iniciarase ao día seguinte da publicación desta orde no Diario Oficial de Galicia e rematará o 1 de novembro de 2008.
Artigo 9º.-Persoas beneficiarias.
As persoas beneficiarias, físicas ou xurídicas, deberán cumprir as obrigas establecidas nesta orde e, en todo caso, as sinaladas no artigo 11 da Lei 9/2007, de subvencións de Galicia. Así mesmo, non poderán obter a condición de beneficiarias as persoas, físicas ou xurídicas, en que concorra algunha das prohibicións previstas no artigo 10 da referida Lei 9/2007. Estes compromisos quedarán reflectidos na declaración incluída no impreso de solicitude.
Así mesmo, terán a consideración de beneficiarias, para os efectos desta orde, as seguintes, segundo o programa a que se acollan:
Programa 1. Complemento da prestación de desemprego.
As persoas traballadoras pertencentes ás empresas do sector téxtil e da confección que teñan dereito á prestación por desemprego e estean afectadas por un ERE de suspensión, nas condicións requiridas nestas bases.
Programa 2. Reposición das prestacións de desemprego consumidas.
Poderán ter a consideración de beneficiarias das axudas reguladas nestas bases, para os efectos deste programa, as persoas traballadoras que reúnan os seguintes requisitos:
1. Ter sido beneficiarias do programa 1, cos requisitos nel establecidos.
2. Que con posterioridade vexan extinguido o seu contrato de traballo por causas económicas, técnicas, organizativas ou de produción sen teren xerado o período máximo de prestación por desemprego de carácter contributivo.
3. Antes de poderen acceder a estas axudas, deberán ter rematado de percibir as prestacións por desemprego contributivas a que tivesen dereito.
4. Só se poderá acceder a estas axudas se, unha vez rematadas as prestacións do número anterior, continúan en situación de desemprego.
Programa 3. Financiamento total ou parcial dos custos dos plans de formación.
1. Poderán solicitar as axudas recollidas nesta orde:
a) Organizacións empresariais representativas, constituídas ao abeiro da Lei 19/1977, do 1 de abril, que agrupen empresas do sector téxtil, así como as fundacións sen fins de lucro por estas constituídas, que teñan entre as súas finalidades a formación, co fin de impartir as accións formativas dos traballadores e traballadoras que teñan dereito ás axudas recollidas nesta orde.
b) Organizacións sindicais representativas no sector téxtil, así como as fundacións sen fins de lucro por estas constituídas, que teñan entre as súas finalidades a formación, co fin de impartir as accións formativas dos traballadores e traballadoras que teñan dereito ás axudas recollidas nesta orde.
2. Para os oportunos efectos, a maior representatividade das organizacións sindicais determinarase tendo en conta o establecido nos artigos 6 e 7 da Lei orgánica 11/1985, do 2 de agosto. Á súa vez, a representatividade das organizacións empresariais determinarase de conformidade co disposto na disposición adicional sexta do Estatuto dos traballadores.
3. Todas as entidades deberán acreditar a capacidade suficiente en medios materiais, humanos e organizativos, para cumprir cos obxectivos establecidos no programa.
4. As entidades beneficiarias deberán ter realizado os plans de formación dos traballadores e traballadoras susceptibles de seren beneficiarios/as do programa 1; por iso, estas accións formativas deberán estar ligadas ás propostas polas empresas no ERE de suspensión, que serán obxecto de aprobación xunto co referido ERE.
5. A entidade encargada da formación deberá comunicar o inicio e lugar de realización das accións formativas, así como calquera incidencia no calendario ou programación, cunha antelación mínima de 5 días.
6. Cos requisitos aquí establecidos e unha vez rematado o plan formativo, deberán presentar un informe, asinado pola persoa responsable desta entidade, en que se recolla, como mínimo, o seguinte:
-Lugar e datas de realización da formación.
-Relación do profesorado e cualificación deste.
-Distribuídos por empresas para as que prestan servizos, relación nominal de alumnos e alumnas, con indicación do nome, apelidos, número de DNI e da porcentaxe de horas a que cada un/unha deles/as asistiu á formación.
-Puntuación outorgada polos/as alumnos/as á formación recibida.
-Resumo dos custos ocasionados pola realización da formación, detallando conceptos e importes, así como xustificantes do gasto e do pagamento realizado.
Artigo 10º.-Importe das axudas.
As axudas aquí recollidas terán como límite os créditos orzamentarios establecidos para cada exercicio e o importe total das axudas percibidas non poderá superar o custo da actividade subvencionada (artigo 17.3º da Lei 9/2007).
Programa 1. Complemento das contías da prestación de desemprego.
1. As axudas económicas devengaranse por xornada laborable completa de suspensión do período autorizado, sempre que a persoa beneficiaria da axuda levase a cabo a formación proposta no plan establecido para o ERE e teña dereito á prestación por desemprego.
2. Para establecer a contía das axudas deberanse facer os seguintes cálculos:
2.1. Deberase sumar o importe do salario neto do/a traballador/a correspondente ás nóminas percibidas durante os tres meses anteriores á suspensión do seu contrato, excluíndo as pagas e horas extraordinarias. Este total dividirase polo número de días que corresponda.
2.2. O importe do salario neto por día de cada traballador/a multiplicarase polos días efectivos de suspensión de contratos.
2.3. A contía da axuda será a que corresponda de calcular a diferenza entre a contía percibida en concepto de desemprego durante ese período de suspensión e o resultado obtido no punto anterior.
3. A contía resultante nunca poderá superar, xunto coa prestación de desemprego percibida, a cantidade equivalente ao salario neto do/a traballador/a por xornada ordinaria, resultado da media dos tres meses anteriores á suspensión do contrato, con exclusión das pagas e horas extraordinarias.
4. Así mesmo, estas axudas serán compatibles con calquera outra que poida percibir a persoa beneficiaria polo mesmo concepto, pero o importe total destas non poderá superar a contía do salario neto do/a traballador/a segundo os cálculos antes indicados.
Programa 2. Reposición das prestacións de desemprego consumidas.
O importe das axudas deste programa será o correspondente ao do desemprego efectivamente consumido pola persoa beneficiaria durante o período ou períodos de suspensión obxecto do programa 1.
Os importes corresponderanse cos aboados no seu día polo Servizo Público de Emprego Estatal, segundo as certificacións e xustificantes de transferencias bancarias achegadas para o expediente elaborado para o programa 1.
O pagamento desta axuda, polos períodos que lle correspondan, realizarase de xeito conxunto nun só ingreso á persoa beneficiaria.
Así mesmo, estas axudas serán compatibles con calquera outra que poida percibir a persoa beneficiaria polo mesmo concepto, pero o importe total destas non poderá superar o importe máximo sinalado neste programa.
Programa 3. Financiamento total ou parcial dos custos dos plans de formación.
O importe destas axudas calcularase en función dun módulo económico por traballador ou traballadora, dos beneficiarios das axudas do programa 1 desta orde que realizaron a formación con cada entidade, e hora de formación efectiva, módulo que se determinará anualmente.
Para o exercicio 2008 o módulo económico para aplicar será de ata oito euros por hora efectiva de formación por cada traballador/a.
As axudas deste programa son incompatibles coas outorgadas para a formación a través das ordes de convocatoria publicadas pola Dirección Xeral de Formación e Colocación ou organismo competente.
Artigo 11º.-Presentación de solicitudes e documentación.
As solicitudes deberán dirixirse ao órgano competente para resolver (Dirección Xeral de Relacións Laborais, Consellería de Traballo, edificios administrativos San Lázaro, s/n, planta 0, 15781 Santiago de Compostela), directamente ou a través de calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
A presentación da solicitude de subvención comportará a autorización ao órgano xestor para solicitar as certificacións que deban emitir a Axencia Estatal da Administración Tributaria, a Tesouraría Xeral da Seguridade Social e a Consellería de Economía e Facenda da Xunta de Galicia, segundo o establecido no artigo 20.3º da Lei 9/2007, do 13 de xuño, de subvencións de Galicia.
Non obstante, a persoa ou entidade solicitante poderá denegar expresamente o consentimento, debendo presentar entón a certificación nos termos previstos regulamentariamente.
De conformidade cos puntos 3º e 4º do artigo 13 da Lei 4/2006, do 30 de xuño, de transparencia e boas prácticas na Administración pública galega, e no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, a consellería publicará as subvencións concedidas ao abeiro desta orde, segundo o establecido no artigo 15 da Lei 9/2007, no Diario Oficial de Galicia, na súa páxina web oficial e nos rexistros públicos referidos, con expresión da entidade beneficiaria, a contía e a súa finalidade, na forma que determine o órgano competente, polo que a presentación da solicitude leva implícita a autorización para o tratamento necesario dos referidos datos, sempre con respecto ao establecido na Lei orgánica 15/1999, do 13 de decembro, de protección de datos de carácter persoal.
Así mesmo, segundo o establecido no artigo 14.2º da Lei 9/2007, as persoas interesadas poderán consultar esta orde e obter os impresos necesarios desde a páxina web da Consellería de Traballo.
Programa 1. Complemento das contías da prestación de desemprego.
1. A solicitude, no impreso normalizado e debidamente cuberto, que figura como anexo I.
2. A esta solicitude terase que xuntar a seguinte documentación:
2.1. Fotocopia compulsada do DNI do/a traballador/a solicitante ou documento que acredite a súa personalidade.
2.2. Certificado da empresa acreditativo do período de suspensión efectiva do traballador ou traballadora, e dos seus datos persoais, profesionais e de cotización.
2.3. Certificación emitida polo Servizo Público de Emprego Estatal, relativa aos días de suspension de emprego e prestación de desemprego recibida.
2.4. Transferencias bancarias acreditativas dos importes recibidos en concepto de prestación de desemprego polo traballador ou traballadora solicitante.
2.5. Certificado acreditativo da asistencia ao plan de formación establecido no ERE de suspensión.
2.6. Achegaranse as follas de salario do/a traballador/a que recollan os datos correspondentes ás retribucións netas e brutas correspondentes aos tres últimos meses, anteriores ao ERE de suspensión. Poderán seren substituídas pola listaxe de nóminas, facilitada pola empresa, da persoa ou persoas afectadas polo ERE.
2.7. Declaración das axudas solicitadas ou percibidas polo mesmo concepto segundo o anexo IV.
2.8. Ficha de terceiros da persoa beneficiaria segundo o anexo V.
Programa 2. Reposición das prestacións de desemprego consumidas.
1. A solicitude, no impreso normalizado e debidamente cuberto, que figura como anexo I.
2. Á solicitude terase que xuntar a seguinte documentación:
2.1. Fotocopia compulsada do DNI da persoa solicitante ou documento que acredite a súa personalidade.
2.2. Copia da resolución da concesión, no seu día, das axudas do programa 1, ou referencia do expediente correspondente.
2.3. Certificación emitida polo Servizo Público de Emprego Estatal de ter rematado as prestacións contributivas, así como do seu importe e duración, ou de non ter dereito a elas, e de que segue en situación de desemprego.
2.4. Declaración das axudas solicitadas ou percibidas polo mesmo concepto segundo o anexo IV.
2.5. Ficha de terceiros da persoa beneficiaria segundo o anexo V.
Programa 3. Financiamento total ou parcial dos custos dos plans de formación.
1. A solicitude, no impreso normalizado e debidamente cuberto, que figura como anexo II.
2. Á solicitude terase que xuntar a seguinte documentación:
2.1. Documentación acreditativa e identificativa da entidade solicitante e o seu representante legal.
2.2. Fotocopia compulsada da tarxeta de identificación fiscal.
2.3. Informe acreditativo de ter capacidade suficiente en medios materiais, humanos e organizativos, para cumprir cos obxectivos establecidos no programa.
2.4. O informe sobre a formación outorgada segundo o establecido nesta orde, en soporte papel e informático.
2.5. Declaración das axudas solicitadas ou percibidas polo mesmo concepto segundo o anexo IV.
2.6. Ficha de terceiros da entidade beneficiaria segundo o anexo V.
Artigo 12º.-Instrución.
1. O órgano instrutor dos expedientes será o Servizo de Relacións Laborais da Subdirección Xeral de Traballo, que realizará as actuacións necesarias para determinar o coñecemento e comprobación dos datos en virtude dos cales se debe formular a proposta de resolución.
2. Se a solicitude non estivese debidamente cuberta ou non se achegase a documentación exixida, a unidade administrativa encargada da tramitación do expediente, de conformidade co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, requirirá a persoa interesada para que, nun prazo máximo e improrrogable de 10 días, emende a falta ou presente os documentos preceptivos coa advertencia de que, se así non o fixese, se considerará desistida da súa petición, logo de resolución, que deberá ser ditada nos termos previstos no artigo 42 da antedita lei.
3. En relación co establecido no artigo 19.20º da Lei 9/2007, esta orde non estará sometida ao procedemento de concorrencia competitiva, xa que as axudas:
-Para os programas 1 e 2 tramitaranse por estrita orde de chegada e concederanse ás persoas que teñan dereito por cumpriren os requisitos, mentres exista crédito.
-Para as axudas do programa 3, de entre aquelas entidades que teñan dereito por cumpriren os requisitos establecidos nesta orde, outorgaranse a aquelas que realizasen as accións formativas dos traballadores e traballadoras que resulten beneficiarios do programa 1.
Artigo 13º.-Resolución e recursos.
1. A competencia para coñecer e resolver as solicitudes previstas nesta orde corresponderalle á persoa titular da Dirección Xeral de Relacións Laborais da Consellería de Traballo por delegación do/a conselleiro/a de Traballo.
2. Logo da fiscalización da proposta polo órgano interventor da consellería, o órgano concedente ditará a correspondente resolución, que se lles notificará ás persoas interesadas.
3. O prazo para resolver e notificar a concesión de axudas será dun mes. En todo caso, o antedito prazo non comezará a computarse ata o día seguinte ao do remate do prazo previsto para a presentación de solicitudes. Transcorrido este sen que se ditase resolución expresa, entenderase desestimada a solicitude, de acordo co establecido no artigo 1 e no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
O prazo aquí previsto por meses computarase de data a data, comezando a contar desde o día seguinte ao remate do prazo de presentación de solicitudes e entendendo como último día do prazo o correspondente ao mesmo ordinal do día de remate do prazo de presentación. Se no mes do vencemento non houbese día equivalente ao inicial do cómputo, entenderase que o prazo expira o último do mes e, se o último día do prazo fose inhábil, entenderase prorrogado ao primeiro día hábil seguinte.
4. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo no prazo de dous meses ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa, e na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 14º.-Ordenación do pagamento e xustificación dos gastos.
Unha vez comprobada a corrección da documentación que se achegue coa solicitude da axuda e o cumprimento dos requisitos que exixe esta orde, xunto coa resolución de outorgamento da axuda, ordenarase o pagamento do 100% do importe destas axudas. Previamente a este pagamento os interesados deberán presentar unha declaración complementaria das axudas recibidas polo mesmo concepto para os efectos de comprobar os límites establecidos.
Artigo 15º.-Renuncia.
Segundo o establecido no artigo 21.5º da Lei 9/2007, as persoas beneficiarias das axudas poderán renunciar de forma expresa, total ou parcialmente, á axuda outorgada no prazo de dez días desde a data da notificación. Para este efecto, o órgano responsable ditará a resolución correspondente.
Artigo 16º.-Modificación da resolución de concesión.
Segundo o establecido no artigo 17.4º da Lei 9/2007, toda alteración das condicións tidas en conta para a concesión das axudas ou subvencións, así como a obtención concorrente de subvencións e axudas outorgadas por outras administracións ou outros entes públicos ou privados, estatais ou internacionais, poderá dar lugar á modificación da resolución de concesión e, eventualmente, á súa revogación.
Artigo 17º.-Revogación e reintegro.
Para os efectos do establecido no artigo 14.1º m) da Lei 9/2007, procederá a revogación das subvencións, así como o reintegro total ou parcial das cantidades percibidas e a exixencia do xuro de demora, nos casos e nos termos previstos nos artigos 32 e 33 da citada Lei 9/2007 e no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia en canto non se opoña ao establecido na Lei 9/2007.
A obriga do reintegro establecida no parágrafo anterior enténdese sen prexuízo do establecido no Real decreto lexislativo 5/2000, do 4 de agosto, polo que se aproba o texto refundido da lei sobre infraccións e sancións na orde social.
Artigo 18º.-Axudas baixo condicións de minimis.
Os incentivos establecidos no programa 3 desta orde quedan sometidos ao réxime de axudas de minimis, polo que non poderán exceder os límites cuantitativos establecidos no Regulamento (CE) núm. 1998/2006, da Comisión, do 15 de decembro de 2006, relativo á aplicación dos artigos 87 e 88 do Tratado CE ás axudas de minimis (DOUE L 379, do 28 de decembro de 2006). Nos termos desta normativa deberanse observar os seguintes requisitos:
1. A axuda total de minimis concedida por beneficiario final (empresa) non será superior a 200.000 euros durante calquera período de tres exercicios fiscais.
2. Antes de conceder a axuda ás entidades solicitantes do programa 3 deberán presentar unha declaración sobre calquera outra axuda de minimis recibida polos beneficiarios finais (empresas) durante os dous exercicios fiscais anteriores e durante o exercicio fiscal en curso.
3. No momento da notificación da concesión da axuda informará o órgano xestor á entidade solicitante sobre o importe da axuda (expresado en equivalente bruto da subvención) e sobre o seu carácter de minimis, facendo expresa referencia ao Regulamento (CE) núm. 1998/2006.
Disposicións adicionais
Primeira.-O órgano instrutor poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nos diferentes programas desta orde, agás aquelas que de acordo co artigo 35 f) da Lei 30/1992, do 26 de novembro, de réxime xurídico das administracións públicas e do procedemento administrativo común, xa se atopen en poder da Administración actuante.
Segunda.-Apróbase a delegación de atribucións do/a conselleiro/a de Traballo na persoa titular da Dirección Xeral de Relacións Laborais, para resolver a concesión ou denegación das subvencións previstas nesta orde, para autorizar, dispoñer, recoñecer a obriga e propoñer os correspondentes pagamentos, así como para resolver os procedementos de reintegro das subvencións indebidamente percibidas polos seus beneficiarios, respecto das súas resolucións de concesión ditadas por delegación do/a conselleiro/a.
Terceira.-No caso dos ERE de suspensión autorizados desde o 1 de xaneiro de 2008 e antes da entrada en vigor desta orde, sempre que reunisen os demais requisitos nela establecidos, os informes preceptivos a que se fai referencia no artigo 4 deberán ser emitidos e achegados para a súa valoración no momento da solicitude das axudas aquí recollidas.
Disposicións derradeiras
Primeira.-Facúltase a persoa titular da Dirección Xeral de Relacións Laborais para ditar, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 8 de setembro de 2008.
Ricardo J. Varela Sánchez
Conselleiro de Traballo
Ver referencia pdf "17800D004P010.PDF"